Espanjan Filip IV 23-vuotiaana, Diego Velázquez 1628
**Filip IV** (esp. *Felipe IV*); (8. huhtikuuta 1605 Valladolid, Kastilian kuningaskunta – 17. syyskuuta 1665 Madrid, Kastilian kruunu) oli Espanjan, Napolin ja Sisilian kuningas sekä hallitsijanimellä **Filip III** viimeinen espanjalainen Portugalin kuningas. Hän hallitsi Espanjaa vuodesta 1621 aina kuolemaansa saakka sekä Portugalia vuodet 1621–1640.

Suku
----

Filip oli Espanjan kuninkaan Filip III:n ja Margareeta Itävaltalaisen vanhin poika. Hän kuului Habsburg-sukuun ja oli viimeinen habsburgilainen Portugalin valtaistuimella. Hänellä oli seitsemän sisarusta, joista kolme kuoli jo lapsina. Hänen vanhempi sisarensa Anna Itävaltalainen avioitui Ranskan kuningas Ludvig XIII:n kanssa vuonna 1615 ja nuorempi sisarensa Maria Anna Espanjalainen avioitui Pyhän saksalais-roomalaisen keisarikunnan keisari Ferdinand III:n kanssa vuonna 1631. Nuorempi veli Carlos (1607–1632) kuoli 24-vuotiaana naimattomana. Nuorimmasta veljestä Ferdinandista (1609 /1610– 1641) tuli kardinaali, joka toimi Espanjan Alankomaitten käskynhaltijana, Toledon arkkipiispana (1619–1641) sekä kenraalina kolmikymmenvuotisen sodan aikana.

Kuninkaana
----------

Filip IV seurasi isäänsä Espanjan valtaistuimelle vuonna 1621. Hän sai hallittavakseen suuren Espanjan imperiumin sekä lisäksi Molempain Sisiliain kruunut ja personaaliunionin johdosta myös Portugalin kuninkuuden. Yrittäessään myöhemmin tehdä Portugalista Espanjan maakunnan Filip sai vastaansa kapinan ja menetti Portugalin kuninkaan aseman vuonna 1640, kun portugalilaiset nostivat kuninkaakseen Bragançan suvun Juhana IV:n. Portugalin restauraatiosodassa 1659–1668 hän yritti tuloksetta saada Portugalin takaisin. 

Filip osallistui ahkerasti Saksassa käytyyn kolmikymmenvuotiseen sotaan katolisella puolella, mutta Espanjan voima ja sen asema maailmanpolitiikassa alkoi heikentyä, mikä tuli esille jo sodan aikana, ja Espanja kärsi pahoja tappioita Ranskaa vastaan sotiessaan. Kolmikymmenvuotisen sodan päättänyt vuoden 1648 Westfalenin rauha oli Filipille arvovaltatappio, sillä käytännössä jo vuosikymmeniä itsenäisten, mutta edelleen nimellisesti Habsburgeille kuuluneiden, Alankomaiden itsenäisyys sai siinä virallisen tunnustuksen. Ranskasta tuli Euroopan johtava valtio, ja Espanja heikkeni heikentymistään.

Avioliitot ja lapset
--------------------

Ensimmäisen avioliittonsa Filip IV solmi 10-vuotiaana vuonna 1615 ranskalaisen 13-vuotiaan prinsessa Elisabet Bourbonin kanssa. Kyseessä oli poliittinen kaksoisavioliitto Espanjan ja Ranskan suhteitten lujittamiseksi, jossa Filipin 14-vuotias sisar Anna Itävaltalainen naitettiin Elisabetin veljelle Ludvig XIII:lle. Avioliitto pantiin täytäntöön vasta kun Filip oli täyttänyt 15-vuotta. Avioliitto oli sopuisa Filipin lukuisista rakastajattarista huolimatta ja Elisabet toimi menestyksekkäästi puolisonsa valtionhoitajana Katalonian kapinoinnin aikana 1640-luvun alussa. Elisabetin kuolemaan vuoteen 1644 asti kestäneeseen liittoon syntyi 11 lasta. Näistä kuusi kuolivat aivan pieninä, yksi tytär syntyi kuolleena ja kaksi viimeistä olivat keskenmenoja. Kuudes lapsi, kruununperijä Asturian ruhtinas Balthasar Carlos (1629–1646), menehtyi 16-vuotiaana kuumeeseen, todennäköisesti isorokkoon. Pojan ja perillisen kuolema oli isälle raskas isku. Ainoastaan liiton yhdeksäs lapsi, tytär María Teresa selvisi aikuisikään asti ja avioitui vuonna 1660 Ranskan aurinkokuninkaan Ludvig XIV:n kanssa.

Vaimonsa ja ainoan poikansa kuoltua Filip IV meni uusiin naimisiin vuonna 1649 sisarentyttärensä, 14-vuotiaan Itävallan arkkiherttuatar Maria Annan kanssa, joka oli häntä 30 vuotta nuorempi. Liitto kesti Filipin kuolemaan saakka, ja lapsia syntyi viisi. Näistä vanhin, Margarita Teresa, avioitui keisari Leopold I:n kanssa. Kolme seuraavaa lasta kuolivat pieninä, mutta nuorin toisen avioliiton lapsista, vuonna 1661 syntynyt Kaarle II, seurasi isäänsä Espanjan kuninkaana. 

Lisäksi Filipillä oli avioliiton ulkopuolella suhteesta näyttelijätär María Inéz Calderónin (1605–1678) kanssa syntynyt ja vuonna 1642 tunnustettu poika Juan de Austria, esp. Don Juan José de Austria (1629–1679), josta tuli sotapäällikkö ja joksikin aikaa myös Espanjan Alankomaiden (nyk. Belgia ja Etelä-Alankomaat) käskynhaltija. Suhteesta María Manriquen, markiisi de Charelan tyttären kanssa syntyi Fernando Francisco Isidro de Austria (1626–1634), joka laillistettiin kuolemansa jälkeen ja haudattiin kuninkaalliseen hautapaikkaan El Escorialiin. Filipillä on arvioitu olleen ainakin 30 aviotonta lasta, joista kuusi tunnetaan nimeltä ja vain kaksi oli tunnustettuja.

Hallinto
--------

Espanjan imperiumi oli heikkenemässä jo ennen Filip IV:n nousua valtaistuimelle, vaikkei tämä laskusuhdanne vielä juurikaan näkynyt. Filipin hallinto ei kyennyt asiaa auttamaan, vaikka hänen pitkään valtakauteensa mahtuu paljon myös menestyksiä. Melko kaoottisesti hallitun valtakunnan käytännön politiikka jäi enimmäkseen neuvonantajille, joilla, taitavuudestaan huolimatta, oli erilaisia näkemyksiä asioiden hoidosta*selvennä*. Vuodesta 1621 vuoteen 1643 Olivaresin herttua käyttii niemimaalla todellista valtaa, hänen seuraajakseen tuli Carpion herttua.

Suurin ongelma olivat kuitenkin aikakauden loputtomat sodat, joita Espanja kävi Alankomaita, Ranskaa ja Isoa-Britanniaa vastaan, ja joissa espanjalaisten sotaonni ei enää kestänyt. Kun tähän lisättiin vielä kolmikymmenvuotisen sodan vaatimat lisäjoukot ja yhä uudet sodat alituisesti voimistuvaa Ranskaa vastaan, ei ollut ihme, että Espanjan kansa ei juuri vaurastunut. Siirtolaisuus Espanjan Amerikkaan uusien mahdollisuuksien perään voimistui koko 1600-luvun. 

Filipin alaisissa oli joitakin merkittäviä eri alojen tuntijoita, kuten menestyksekäs sotapäällikkö Ambrosio Spinola, joka osallistui kolmikymmenvuotiseen sotaan saavuttaen lukuisia voittoja. 

Kruununprinssi Balthasar Carlosin (1629–1646)ratsastustunti, Diego Velázquez 1636

Taiteiden suosija
-----------------

Filip IV oli merkittävä taiteentukija. Hänen hovimaalarinsa oli Diego Velázquez, jota kruunu avokätisesti tuki ja jonka kanssa hänellä oli tuttavallinen ystävyyssuhde, koska molemmat pitivät hevosista, koirista ja taiteesta. Hän suosi myös taiteilija Eugenio Caxésia (1574/75–1634), italialaista Vicente Carduccia (1576 /1578–1638), alankomaalaista Gonzales Coquesia (1614 /1618–1684) ja italialaista Angelo Nardi da Razzoa (1584–1664) sekä keräsi yli 4 000 taideteoksen kokoelman, jossa oli erityisesti italialaista taidetta. 

Filip oli innokas teatterissa kävijä ja intohimoinen harrastaja ja näyttää myös osallistuneen muutamien näytelmien kirjoittamiseen. Hän tuki näytelmäkirjailija Lope de Vegaa ja Pedro Calderón de la Barcaa. Hänellä oli myös useita suhteita näyttelijättärien kanssa.

Perintö
-------

Kuningas Filip IV 51-vuotiaana, Diego Velázquez 1656
Filip IV kuoli 61-vuotiaana huhtikuussa 1665 tuskallisen suolistosairauden jälkeen (hänen ulosteensa olivat verisiä), mahdollisesti lavantautiin.

Hän luotti siihen, että hänen poikansa, tuolloin vasta nelivuotias Kaarle II nostaisi Espanjan takaisin entiseen kunniaan. Filip luotti siihen, että hänen periaatteensa, kuten Espanjan vallan laajentaminen ja katolisen kirkon voimistaminen protestantismia vastaan, saisivat seuraajassa innokkaan puolustajan. Sairaalloinen Kaarle II ei näitä toiveita pystynyt täyttämään ja hänen kuoltuaan ilman perijää vuonna 1700 seurasi Espanjan perimyssota. 

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.

Lähteet
-------

1. 1 2 3 4 5 6  Philip IV Encyclopedia Britannica
2. ↑  Isabel de Borbón | Real Academia de la Historia *dbe.rah.es*. Viitattu 17.2.2024.
3. ↑  Spain in Decline *Spain: A Country Study.* Library of Congress, 1988.
4. ↑  Flantzer, Susan: Mariana of Austria, Queen of Spain *Unofficial Royalty*.  18.11.2022. Viitattu 17.2.2024. (englanniksi)

Aiheesta muualla
----------------

* Kuvia tai muita tiedostoja aiheesta **Filip IV (Espanja)** Wikimedia Commonsissa

|  |  |  |  |
| --- | --- | --- | --- |
| Espanja | Edeltäjä:**Filip III** | **Espanjan kuningas**1621–1665 | Seuraaja:**Kaarle II** |

|  |  |  |  |
| --- | --- | --- | --- |
| Portugali | Edeltäjä:**Filip II** | **Portugalin kuningas**1621–1640 | Seuraaja:**Juhana IV**  |

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Italia
* Israel
* Belgia
* Yhdysvallat
* Ruotsi
* Tšekki
* Alankomaat
* Puola
* Portugali
* Vatikaani

 |
|  |
| Taiteenala | 
* RKD Artists
* Te Papa (New Zealand)
* ULAN

 |
|  |
| Henkilöt | 
* Alankomaat
* Deutsche Biographie
* Trove

 |
|  |
| Muut | 
* Europeana
* RISM
* IdRef

 |

 |